1. JOHDANTO

1.1.Kertomuksen tarkoitus

Komissio on velvollinen antamaan kertomuksen sisävesiväylien/sisävesiliikenteen tavarakuljetusten tilastoista annetun asetuksen (EU) 2018/974, jäljempänä ’asetus’, täytäntöönpanosta. Asetuksen 9 artiklassa säädetyn erityisaikataulun mukaan komission on annettava kertomus viimeistään 31 päivänä joulukuuta 2020 ja sen jälkeen joka viides vuosi. Tämän kertomuksen tarkoituksena on täyttää komission raportointivaatimus.

Kertomuksessa esitellään lainsäädännön tausta, poliittinen konteksti ja soveltaminen ja käsitellään sen täytäntöönpanoon liittyviä kysymyksiä. Kertomuksen viimeisessä osiossa kuvataan mahdollista tulevaa kehitystä ja esitetään päätelmät.

1.2.Oikeudellisen kehyksen tausta

Asetuksen tarkoituksena oli tuottaa komissiolle, muille EU:n toimielimille, jäsenvaltioiden viranomaisille ja kansalaisille vertailukelpoisia, luotettavia, yhdenmukaisia, säännöllisiä ja kattavia tilastotietoja sisävesiväylillä/sisävesiliikenteessä tapahtuvien tavarakuljetusten kehityksestä EU:ssa.

Koska asetusta (EY) N:o 1365/2006 oli muutettu useita kertoja huomattavalta osin, se kodifioitiin ja kumottiin asetuksella (EU) 2018/974, jotta se olisi selkeämpi ja yhtenäisempi. Ainoastaan komission asetus (EY) N:o 425/2007 jää voimaan.

1.3.Poliittinen konteksti

Sisävesiliikenne on luotettavaa ja energiatehokasta ja sillä on huomattavia mahdollisuuksia laajempaan käyttöön verrattuna muihin liikennemuotoihin, jotka usein kärsivät ruuhkista ja kapasiteettiongelmista.

Sisävesiliikenne on kilpailukykyinen vaihtoehto tieliikenteelle. Tämä liikennemuoto on erityisesti energiankulutuksen ja melupäästöjen suhteen ympäristöystävällinen vaihtoehto. Lisäksi sisävesiväylien turvallisuustaso on korkea erityisesti vaarallisten aineiden kuljetuksissa. Ne myös pienentävät ylikuormittuneiden tieverkkojen taakkaa tiheästi asutuilla alueilla.

Tämä ala on liikennepolitiikan kannalta erittäin tärkeä: valkoisessa kirjassa ”Yhtenäistä Euroopan liikennealuetta koskeva etenemissuunnitelma – Kohti kilpailukykyistä ja resurssitehokasta liikennejärjestelmää” määritellään kilpailukykyisen ja resurssitehokkaan liikennejärjestelmän kymmenen tavoitetta. Nykyinen sisävesiliikennepolitiikka vuosiksi 2014–2020 sisältyy Naiades II ‑toimintaohjelmaan. Tehtävien toteuttamiseksi seuraavien Naiades-ohjelmien ja EU:n yhteisen liikennepolitiikan yhteydessä Euroopan sisävesiväyliä/sisävesiliikennettä koskevia tilastoja käytetään liikennepolitiikkojen ja muiden politiikkojen, kuten sisämarkkinoiden toimintaan liittyvän politiikan laadintaan, seurantaan ja arviointiin. EU:n yhteisen liikennepolitiikan kehittäminen edellyttää perusteellista tietämystä sisävesiväylien tavaraliikenteen laajuudesta ja tämän liikennemuodon muutoksista. Kerätyt tiedot auttavat myös edistämään sisävesiliikennettä ja yhdistämään tämän liikennemuodon intermodaaliseen logistiikkaketjuun.

Euroopan vihreän kehityksen ohjelma on uusi kasvustrategia, jolla EU:n talous on määrä muuttaa kestäväksi kääntämällä ilmasto- ja ympäristöhaasteet mahdollisuuksiksi kaikilla politiikan aloilla ja huolehtimalla siitä, että siirtymä on kaikkien kannalta oikeudenmukainen ja osallistava. Euroopan vihreän kehityksen ohjelmaa koskevassa tiedonannossa vaaditaan vähentämään liikenteen päästöjä 90 prosenttia vuoteen 2050 mennessä. Kestävään ja älykkääseen liikkumiseen siirtymistä edistäviä ensisijaisia toimia ovat

·multimodaaliseen liikenteeseen panostaminen

·automatisoitujen ja verkottuneiden liikkuvuusratkaisujen käyttöönoton tukeminen eri liikennemuodoissa

·liikenteen ulkoisten kustannusten parempi huomioiminen hinnoittelussa

·kestävien vaihtoehtoisten liikennepolttoaineiden tuotannon ja käyttöönoton lisääminen

·liikennepäästöjen vähentäminen erityisesti kaupungeissa.

Multimodaaliseen liikenteeseen panostamisen osalta Euroopan vihreän kehityksen ohjelmassa vaaditaan, että 75 prosenttia maantieliikenteestä siirretään rautateille ja sisävesiväylille. Tämän tavoitteen saavuttamiseksi Euroopan komissio ehdottaa toimenpiteitä sisävesiliikenteen kapasiteetin lisäämiseksi vuodesta 2021 alkaen.